Slik er de nye lånereglene
– De nye retningslinjene vil ikke ramme unge, men redusere risikoen for at de tar opp mer gjeld enn godt er, sier sjeføkonom Harald Magnus Andreassen i Swedbank. Kollega Jan L. Andreassen i Eika konkluderer slik: – Få av forslagene vil ha effekt på boligprisenes utvikling. Nok en gang skal ubemidlet ungdom få unngjelde, denne gang i form av avdragsplikt på lån utover 70 prosent av markedsverdi, sier Jan L. Andreassen. Bakgrunn:Slik er Sivs boligpakke Mandag la regjeringen frem boligpakken som har som formål å kjøle ned boligmarkedet og stagge en eksplosiv kredittvekst i norske husholdninger.De viktigste endringene er det banknæringen som må sette ut i livet, for i en ny forskrift som trer i kraft 1. juli kommer det flere innstramminger som vil ramme nye låntakere: * Det skal tas høyde for en renteøkning på 5 prosentpoeng. * Egenkapitalkravet settes til 15 prosent slik at lån med pant i bolig ikke kan overstige 85 prosent av boligens verdi. Et viktig unntak er at bankene kan fravike kravet med inntil 10 prosent av lånene per kvartal. Har lånekunden tilleggssikkerhet, kan egenkapitalkravet også fravikes. * For boliglån som overstiger 70 prosent av boligens verdi stilles det krav om avdragsbetaling. I forskriften heter det at årlig nedbetaling skal være «2,5 prosent av innvilget lån eller det avdragsbetalingen ville vært på et annuitetslån med 30 års nedbetalingstid hvis dette er lavere.» Kommentar:Nå må noen betale avdrag – Jeg har tiltro til at norske banker gjør gode kredittvurderinger i de enkelte lånesakene, men for sterk vekst i utlånene kan bidra til økt risiko i norsk økonomi, sier finansminister Siv Jensen. Harald Magnus Andreassen i Swedbank er klar på at forskriften betyr en kraftig innstramming. – Det blir færre enn i dag som får låne mer enn 85 prosent av boligens verdi. De med store lån må betale 2,5 prosent i avdrag hvert år, tilsvarende 40 års nedbetalingstid. Kontantutlegget for dette vil tilsvare en renteøkning på over 3 prosentpoeng. For de som ikke har betalt avdrag, vil det merkes godt, sier han. – Vil regjeringen oppnå formålet? – Ja, forslagene vi ha effekt. Sammen med nedturen i oljerelatert næringsliv og økt arbeidsledighet er det ingen umulighet at uvanlig høye boligpriser kan falle. Det ville i så fall vært godt nytt for unge boligkjøpere, sier Andreassen.Jan L. Andreassen i Eika sier egenkapitalkravet på 15 prosent vil ramme svake grupper i samfunnet. – Men det er jo intet nytt at fattige nordmenn skal stenges ute fra boligmarkedene våre. De fleste økonomer og politikere synes dette er klok politikk, sier Jan L. Andreassen. Han er ikke bekymret for dagens tilstand i boligmarkedet: – Boligprisene har aldri vært ute av kontroll annet enn for de beste utleieobjektene i de store byene. Boligmarkedet på landsbasis er ganske rolig. Anekdoter om usolgte nybygg mange steder tilsier at vi får en relativt svak høst mange steder. Småleiligheter vil fortsatt hamsteres av investorer da de fortsatt har en avkastning på 1 til 3 prosent pluss spart formuesskatt, sier Andreassen. Administrerende direktør Christian V. Dreyer i Eiendom Norge, bransjeforeningen for eiendomsmeglingsforetak, gir regjeringen godkjent-stempel. – Vi er glade for at regjeringen gir en vesentlig større grad av fleksibilitet til utlån enn det det ble lagt opp til fra Finanstilsynet. Innstrammingen går først og fremst på avdragsbetaling, og det anser vi som fornuftig, sier Christian V. Dreyer. – Vil vi få umiddelbare konsekvenser i markedet? – Jeg tror ikke vis er de store endringene i markedet på kort sikt. I store deler av landet er det mer moderasjon i markedet, og det vi nå ser er et verktøy som kan benyttes hvis man får opphetede markeder i fremtiden, sier Dreyer.
Ekspertene er uenige om effektene av regjeringens grep for å stagge et eksplosivt boligmarked.